Maatietopalvelu

Kyselyvastaus

**Asiakirjan tunnus:** KT857

**Päivämäärä**: 5.6.2024

**Julkisuus:** Julkinen

Thaimaa/ Lèse majesté -rikokset Thaimaassa, viranomaisten mielenkiinto ja oikeuskäytäntö

Thailand/ Lèse majesté crimes in Thailand, interest of the authorities and legal practice

Kysymykset

1) Mikä on Thaimaan oikeuskäytäntö niin kutsutuissa lèse majesté (kuningashuoneen/kuninkaan kunnian loukkaamista koskevissa) rikoksissa? Onko maan oikeuskäytännössä tapahtunut tämän osalta mitään merkittäviä muutoksia tai kehitystä viimeisten 10 vuoden aikana?  
  
2) Missä tapauksissa syytetyn/vastaajan on kansallisen lainsäädännön mukaan mahdollista päästä vapaaksi takuita vastaan käynnissä olevan tuomioistuinprosessin ajaksi? Kuinka tavanomaista Thaimaassa on, että syytetty/vastaaja päästetään rikosasiassa takuita vastaan vapaaksi?  
  
3) Onko avoimissa lähteissä saatavilla tietoa, että lèse majesté -rikoksesta syytettyjä henkilöitä olisi päästetty takuita vastaan vapaaksi rikosprosessin ajaksi?  
  
4) Onko Thaimaassa ylipäänsä ja etenkin lèse majesté -tapauksia koskevan rikosprosessin aikana mahdollista poistua maasta, etenkin mikäli on tunnustanut/todettu syylliseksi ja odottaa tuomion julistamista? Miten thaimaalaiset viranomaiset valvovat edellä mainituissa tapauksissa henkilön maassa oleskelua tai estävät mahdollisen maasta poistumisen?

Questions

1) What is the legal practice of Thailand in so-called lèse majesté (defamation of the royal house/king) crimes? Have there been any significant changes or developments in the country's jurisprudence regarding this in the last 10 years?  
  
2) In which cases, according to national legislation, is it possible for the accused/defendant to be released on bail for the duration of the ongoing court process? How common is it in Thailand for the accused/defendant to be released on bail in a criminal case?  
  
3) Is there information available in open sources that persons accused of the crime of lèse majesté would have been released on bail for the duration of the criminal process?  
  
4) Is it possible to leave the country in Thailand in general and especially during the criminal process regarding lèse majesté cases, especially if one has confessed/been found guilty and is awaiting the pronouncement of the sentence? How do the Thai authorities monitor the person's stay in the country in the above cases or prevent a possible exit from the country?

# Mikä on Thaimaan oikeuskäytäntö niin kutsutuissa lèse majesté (kuningashuoneen/kuninkaan kunnian loukkaamista koskevissa) rikoksissa? Onko maan oikeuskäytännössä tapahtunut tämän osalta mitään merkittäviä muutoksia tai kehitystä viimeisten 10 vuoden aikana?

Thaimaa on osapuolena kansalaisoikeuksia ja poliittisia oikeuksia koskevassa kansainvälisessä yleissopimuksessa (1966), joka suojelee oikeutta sananvapauteen 19 artiklan nojalla.[[1]](#footnote-1) Thaimaan perustuslaissa säädetään myös sananvapaudesta ja lehdistönvapaudesta. Tätä oikeutta on kuitenkin rajoitettu muilla laeilla ja hallituksen toimilla.[[2]](#footnote-2) Thaimaan rikoslain 112 artiklan mukaan jokainen, joka halventaa, loukkaa tai uhkaa kuningasta, kuningatarta, perijää tai hallitsijaa, rangaistaan vankeudella kolmesta viiteentoista vuoteen*.[[3]](#footnote-3)* Maanpaossa elävän thaimaalaisen tutkija Pavin Chachavalpongpuin *Index of Censorship* -lehdessä kirjoittaman artikkelin mukaanmonarkiaan kohdistuvasta kritiikistä voidaan rangaista edellä mainitun niin kutsutun lèse majesté -lain nojalla. Monarkiaa koskevia kysymyksiä on pidetty perinteisesti arkaluonteisina ja erityisesti kuninkaalliseen perheeseen liittyviä kiistoja tabuina.[[4]](#footnote-4) Thaimaassa yli 20 vuotta asuneen tutkijan David Streckfussin mukaan muihin maailmalla toimiviin monarkioihin verrattuna Thaimaan lèse majesté -laki on ankara ottaen huomioon 3-15 vuoden vankeusrangaistuksen mahdollisuuden.[[5]](#footnote-5) Britannian yleisradio BBC:n mukaan lèse majesté -laki on pysynyt käytännössä muuttumattomana maan ensimmäisen rikoslain luomisen jälkeen vuonna 1908, vaikka rangaistusta tiukennettiin vuonna 1976.[[6]](#footnote-6) *Journal of Indo-Pacific Affairs* -lehdessä tutkija Chachavalpongpunin julkaiseman artikkelin mukaan ensimmäistä kertaa Thaimaan nykyhistoriassa monarkian politisoitumisesta tuli laajempi julkinen kysymys vuosien 2020-2021 aikana, kun nuorten johtamissa mielenosoituksissa vaadittiin välitöntä monarkian uudistusta. Mielenosoitukset haastoivat pitkäaikaisen perinteen pidättäytyä avoimista keskusteluista monarkiaan liittyen.[[7]](#footnote-7) BBC:n mukaan Thaimaan lainsäädännössä ei ole olemassa määritelmää siitä, mikä on loukkaus monarkiaa kohtaan, mikä on antanut viranomaisille mahdollisuuden tulkita lakia hyvin laajasti. Lèse majesté -valituksen on voinut tehdä kuka tahansa, ketä tahansa vastaan, ja poliisin on aina tutkittava ne virallisesti.[[8]](#footnote-8) Yhdysvaltalaisen Freedom House -kansalaisjärjestön mukaan vuonna 2023 hallitus laajensi lèse majesté -syytteen soveltamisalan kattamaan kaikki herjaavat lausunnot, jotka on annettu aiemmista kuninkaista nykyisen kuninkaan, kuningattaren ja ilmeisen perillisen tai hallitsijan lisäksi.[[9]](#footnote-9)

Streckfussin mukaan Thaimaan hallitukset ovat johdonmukaisesti eri aikoina vaatineet poikkeusta Yhdistyneiden Kansakuntien ihmisoikeusneuvostossa liittyen lèse majesté -lakeihin väittäen, että instituutio ja sen suhde kansaan on niin ainutlaatuinen, että se edellyttää lakia. Käytännön tasolla lèse majesté -lain on kritisoitu kieltävän muun kuin omistautuneen monarkismin, joten on mahdotonta sanoa, kuinka moni thaimaalainen kunnioittaa ja rakastaa hallitsijaansa sekä instituutiota.[[10]](#footnote-10) *Buddhism, Law & Society* -lehdessä julkaistun politiikan tutkija Eugénia Mérieaun kirjoittaman artikkelin mukaan lèse majesté -syytteen voi nostaa yleinen syyttäjä tai kuka tahansa henkilö. Viranomaisten vastuulla on joko lähettää asia oikeuteen tai olla lähettämättä, mutta kun syyte on käsittelyssä, sitä ei voi peruuttaa. Vakavimmissa tapauksissa voidaan soveltaa pakollista ennaltaehkäisevää säilöönottoa ennen oikeudenkäyntiä ja koko oikeudenkäynnin ajan, ilman mahdollista vapautusta.[[11]](#footnote-11)

Rikosasioita koskevissa asioissa toimivalta on sen alueen tuomioistuimella, jossa rikos on tehty, väitetty tai uskotaan tehdyn, jossa syytetty asuu tai jossa hänet pidätettiin tai jossa tutkinnasta vastaava virkamies suorittaa tutkintaa.[[12]](#footnote-12) Streckfussin mukaan lèse majesté -tapauksia on käsitelty siviilituomioistuinten lisäksi sotilastuomioistuimissa, joissa syytettyjen oikeudet ovat rajoitetummat.[[13]](#footnote-13) Kanadan ulkoasiain-, kauppa- ja kehitysministeriön (*Global Affairs Canada*) julkaiseman Thaimaan rikosoikeusjärjestelmää koskevan katsauksen mukaan Thaimaassa ei ole valamiehistöä. Thaimaan oikeusjärjestelmä perustuu säädösoikeuteen. Thaimaan rikoslain mukaan syytetty on syytön, kunnes toisin todistetaan, ja todistustaakka on syyttäjällä. Jos syytetty tuomitaan rikoksesta, häntä rangaistaan laissa säädetyllä tavalla. Thaimaassa rikoksesta epäiltyä voidaan pitää ensivaiheessa vangittuna enintään 48 tuntia.[[14]](#footnote-14) Laki edellyttää, että poliisin ja armeijan virkamiehet hankkivat tuomarilta määräyksen ennen henkilön pidätystä. Tuomioistuimilla on tapana hyväksyä pidätysmääräyspyynnöt. Viranomaiset voivat pidättää henkilön enintään 84 päiväksi tuomioistuimen luvalla ja viranomaisten on ilmoitettava henkilölle häntä vastaan nostetuista syytteistä heti pidätyksen jälkeen sekä annettava ilmoittaa jollekin pidätyksestään.[[15]](#footnote-15) Mérieaun artikkelinmukaan pidätys lèse majesté -tapauksissa voi kestää useita vuosia. Mikäli kyseessä on vapauttava tuomio, perusteettomasta säilöönotosta ei makseta korvausta. Lèse majesté -rikoksen vanhentumisaika on 15 vuotta Thaimaan rikoslain artiklan 95 (2) mukaan. Oikeudenkäynti voidaan aloittaa milloin tahansa pitkään epäiltyjen rikosten vuoksi. Lukuisilla poliittisesti aktiivisilla henkilöillä Thaimaassa voi olla ”uinuva” valitus lèse majestésta poliisiasemalla, joka vain odottaa poliisin tutkintaa.[[16]](#footnote-16) Mikäli tutkiva virkamies ei pysty saattamaan tutkintaa päätökseen, jotta yleinen syyttäjä voisi tehdä rikosilmoituksen toimivaltaiselle tuomioistuimelle tutkintavankeusajan kuluessa, tuomioistuin vapauttaa rikoksesta epäillyn tutkintavankeudesta. Mikäli rikoksesta epäiltyä vastaan on nostettu syyte, mutta pidätysmääräystä ei ole annettu, tutkiva virkamies voi määrätä rikoksesta epäillyn saapumaan tuomioistuimeen pyytämään tuomioistuinta antamaan vangitsemismääräyksen, jos pidättämiselle katsotaan olevan perusteita. Mikäli rikoksesta epäilty ei noudata määräystä, tutkivalla virkamiehellä on valtuudet pidättää rikoksesta epäilty.[[17]](#footnote-17)

Perustuslaissa säädetään oikeudesta oikeudenmukaiseen ja julkiseen oikeudenkäyntiin, jonka riippumaton oikeuslaitos panee täytäntöön, mutta käytännössä esimerkiksi kansallista turvallisuutta ja lèse majesté -tapauksia koskevissa tapauksissa voi olla poikkeuksia. Ihmisoikeusryhmät ovat väittäneet, että useiden lèse majesté -tapausten käsittelyt ja tuomiot olivat poliittisesti motivoituneita.[[18]](#footnote-18) Britannian yleisradioyhtiö BBC:n mukaan lèse majesté -lakia pidetään virallisesti kansallisen turvallisuuden lakina, ja on erittäin harvinaista, että tuomarit vapauttavat syytettyjä. Usein oikeudenkäynnit pidetään suljettujen ovien takana ilman riippumattomia tarkkailijoita. Syytettyjä painostetaan tunnustamaan syyllisyytensä riippumatta heitä vastaan nostetun syytteen vahvuudesta. Tuomio on aina lähes varma, ja tuomarit rutiininomaisesti puolittavat tunnustavien tuomiot.[[19]](#footnote-19) Mérieaun mukaan tunnustus lèse majesté -oikeudenkäynneissä mahdollistaa rangaistuksen lieventämisen, usein puoleen. Tunnustus merkitsee sitä, että syytetty myöntää tehneensä väärin puhumalla kuninkaasta tai kuningattaresta epäkunnioittavalla tavalla. Lèse majestésta syytetyt henkilöt suostuvat yleensä tunnustamisprosessiin oikeudenkäynnin aikana. Syytettyjen on myös parempi olla valittamatta ensimmäisen oikeusasteen päätöksestä, sillä todennäköisyys sille, että heidän syyttömyytensä todetaan toisessa tai viimeisessä vaiheessa, on lähes olematon.[[20]](#footnote-20) Ankarimmat tuomiot saavat ne, jotka päättävät kiistää syytteen lèse majestésta. On lisäksi olemassa oikeudellinen sopimus, jonka mukaan kuninkaallisen armahduksen anomukset hyväksytään vain, jos syytetty on tunnustanut oikeudenkäynnin aikana.[[21]](#footnote-21)

Mérieaun mukaan lèse majesté -tapauksissa on tavanomaista, että syytevaiheessa todistustaakka on erittäin alhainen, epäiltyjen kohdalla voidaan käyttää ehkäisevää säilöönottoa, takuut evätä, oikeudenkäynnit pitää suljetuin ovin, tuomiot olla poikkeuksellisen raskaita ja armahduksen saaminen vaikeaa. Laintulkinta lèse majesté - tapauksissa voi olla hyvin laajaa, jopa luovaa, etenkin mitä tulee toimiin ja ihmisiin, joita se koskee.[[22]](#footnote-22) Thaimaassa korruptio on laajamittaista.[[23]](#footnote-23) Australian ulkoministeriön (DFAT) julkaiseman raportin mukaan Thaimaassa armeija, poliisi ja oikeuslaitos ovat usein politisoituja ja korruptio on yleistä etenkin poliisien keskuudessa. Luottamusta oikeuslaitokseen ovat heikentäneet tapaukset, joissa varakkaat tai hyviä suhteita omaavat ihmiset ovat paenneet oikeutta korruption avulla.[[24]](#footnote-24) *Index of Censorship* –lehdessä Chachavalpongpuin julkaiseman artikkelin mukaan lèse majesté -lain lisäksi hallitus käyttää tietokonerikoslakia (*Computer Crime Act)* hillitäkseen monarkiaan kohdistuvaa verkkokritiikkiä. Kyseissä laissa määritellään tietokonerikokset ja tietokoneisiin liittyvä tietoverkkorikollisuus, mikä estää ketään arvostelemasta tiettyjä kansallisen turvallisuuden kannalta tärkeinä pidettyjä instituutioita, joista osa on liittynyt kuninkaallisiin.[[25]](#footnote-25)

**Tapaukset viimeisen 10 vuoden ajalta**

2000-luvulla lèse majesté -tapauksia rekisteröitiin useita kymmeniä vuosittain, kun taasen 2010-luvulta alkaen tapauksia on ollut satoja. Lukumäärien räjähdysmäinen kasvu osuu samoihin aikoihin monarkian uudelleen sakralisaation kanssa.[[26]](#footnote-26) Streckfussin mukaan Thaimaan vuoden 2014 vallankaappauksen jälkeen 58 prosenttia lèse majesté -tapauksista päätyi sotilastuomioistuimiin – valtaosa Bangkokin sotaoikeuteen, kun taasen 42 prosenttia käsiteltiin siviilituomioistuimissa. Syytettyjen oikeudet ovat yleensä rajoitetumpia sotilastuomioistuimissa ja sotilastuomioistuinten päätökset lopullisia. Siviilituomioistuinten keskimääräinen rangaistus oli 6,4 vuotta vankeutta, kun taasen sotilastuomioistuinten keskimääräinen tuomio oli 14,3 vuotta. Varsinainen tuomio yleensä puolitetaan syyllisyyden tunnustamisella.[[27]](#footnote-27) Chachavalpongpunin mukaan kuningas Vajiralonkornin noustua valtaan vuonna 2016, toimintapolitiikka lèse majesté - lain käytön suhteen muuttui arvaamattomaksi. Lèse majesté -lain toimeenpano lopetettiin vuoden 2017 lopulla, mutta nostettiin uudelleen esiin marraskuussa 2020 vastauksena monarkian vastaisiin mielenosoituksiin.[[28]](#footnote-28)

Lèse majesté -pidätysten osalta 13.10.2017 – elokuu 2019 aikaväliä voidaan pitää ennennäkemättömänä ajanjaksona, jolloin uusia rikostapauksia ei juurikaan ilmennyt.[[29]](#footnote-29) Thai Lawyers for Human Rights (TLHR) on thaimaalaisten asianajajien järjestö, joka hoitaa lèse majesté -tapauksia ja tilastoi tapaukset verkkosivuilleen. Järjestön mukaan vuoden 2014 vallankaappauksen jälkeen ainakin 399 henkilöä on asetettu syytteeseen rikoslain 112 artiklan nojalla. Vuoden 2021 lèse majesté - tapauksista osa on edelleen vireillä vuonna 2024.[[30]](#footnote-30) Kansalaisjärjestö 112Watchin mukaan suuri osa lèse majesté -tapauksista on seurausta verkossa tapahtuvasta poliittisesta ilmaisusta ja osallistumisesta rauhanomaisiin demokratiaa puolustaviin mielenosoituksiin, joita järjestettiin elokuun 2020 ja maaliskuun 2021 välisenä aikana. Marraskuun 2020 jälkeen vireille tulleista lèse majesté -tapauksista suuri osa on tutkintavaiheessa ja syytetyt vapaina.[[31]](#footnote-31) iLaw-järjestön keräämän tietokannan mukaan lèse majesté -tapausten lukumäärä 7/2020 – 4/2024 aikavälillä oli vähintään 301, joista 134 on saanut tuomion.[[32]](#footnote-32)

Taulukko 1: Vireille tulleet lèse majesté -syytteet Thaimaassa 2014-2024

|  |  |
| --- | --- |
| Vuosi | Tapausten määrä |
| 2014 | 26 |
| 2015 | 42 |
| 2016 | 18 |
| 2017 | 23 |
| 2018 | 2 |
| 2019 | 0 |
| 2020 | 26 |
| 2021 | 145 |
| 2022 | 72 |
| 2023 | 44 |

Lähde: Thai Lawyers for Human Rights (TLHR) 22.2.2024.

# Missä tapauksissa syytetyn/vastaajan on kansallisen lainsäädännön mukaan mahdollista päästä vapaaksi takuita vastaan käynnissä olevan tuomioistuinprosessin ajaksi? Kuinka tavanomaista Thaimaassa on, että syytetty/vastaaja päästetään rikosasiassa takuita vastaan vapaaksi?

USDOS:n ihmisoikeusraportin mukaan vastaajalla on lain mukaan oikeus pyytää takuita, ja hallitus yleensä kunnioittaa tätä oikeutta, mutta poliittisissa ja kansalliseen turvallisuuteen liittyvissä tapauksissa takuita myönnetään harvemmin.[[33]](#footnote-33) Mikäli henkilö on tutkivan virkamiehen huostassa, takuita vastaan vapauttamista koskeva hakemus on toimitettava tutkivalle virkamiehelle. Jos henkilö on tuomioistuimen huostassa, hakemus on toimitettava tuomioistuimelle.[[34]](#footnote-34) Thaimaalaisen asianajotoimiston mukaan tilanteessa, jossa vastaaja tuomitaan vankeusrangaistukseen ja hän aikoo valittaa päätöksestä, hän voi olosuhteista riippuen jättää hakemuksen mille tahansa muutoksenhakutuomioistuimelle.[[35]](#footnote-35) Kun hakemus on jätetty, vastaus annetaan yleensä samana päivänä. Yleisimmät vakuustyypit ovat käteinen tai pankkitodistuskirja, joka sisältää vaaditun takuusumman suuruisen kiinteän talletuksen ja/tai maanomistuskirjat.[[36]](#footnote-36) Thaimaalaisen asianajotoimiston mukaan laissa ei ole säädetty takuiden vähimmäismäärää, koska määrä vaihtelee tapauskohtaisesti. Takuiden vähimmäismäärästä päättää tuomari, joka ottaa huomioon rikoksen vakavuuden, asian luonteen, todisteet ja hakemuksen laadun.[[37]](#footnote-37) Bangkok Post -lehdessä julkaistun artikkelin mukaan on yleistä, että köyhillä syytetyillä ei ole varaa takuita vastaan vaadittuun summaan ja he joutuvat epäoikeudenmukaisesti ja tarpeettomasti vankilaan odottamaan oikeudenkäyntiä. Käytännössä köyhillä ei ole usein varaa takuisiin, jotka alkavat 50 000 bahtista.[[38]](#footnote-38) Kanadan ullkoasiain-, kauppa- ja kehitysministeriön mukaan takuita vastaan vapautettu rikoksesta epäilty tai vastaaja voi asua ja matkustaa missä tahansa Thaimaassa. Henkilön on saavuttava tuomioistuimeen tuomioistuimen määräämänä tapaamispäivänä. Tuomioistuimen puheenjohtajana toimivan tuomarin yksinomaiseen ja itsenäiseen harkintavaltaan kuuluu vastaajan syyllisyyden tai syyttömyyden toteaminen ja, jos vastaaja tuomitaan syylliseksi, tuomion antaminen. Sen jälkeen, kun rikoksesta epäilty tai vastaaja on pidätetty ja pidetty tutkintavankeudessa, hänellä on oikeus hakea vapautusta takuita vastaan, mutta takuita myönnetään harvoin.[[39]](#footnote-39) Thaimaalaisen asianajotoimiston mukaan tuomioistuin voi päättää kieltäytyä myöntämästä syytetylle tai vastaajalle takuita syytteen ja tapauksen yksityiskohtien perusteella. Pyyntö voidaan esimerkiksi evätä, jos syytetty tai vastaaja on taipuvainen pakenemaan, voi aiheuttaa vahinkoa tai mikäli väliaikainen vapauttaminen haittaisi oikeudenkäyntiä tai viranomaisen tutkintaa.[[40]](#footnote-40) Thai Lawyers for Human Rights (TLHR) -järjestön mukaan ainakin 1 938 ihmistä – joista 286 on alaikäisiä – joutui rikossyytteeseen mielenosoituksiin liittyvästä toiminnasta heinäkuun 2020 ja joulukuun 2023 välisenä aikana ja näihin tapauksiin liittyi syytteitä muun muassa kansankiihotuksesta ja lèse majesté -rikkomuksista. Monia syytetyistä on pidetty tutkintavankeudessa pitkiä aikoja, heiltä on evätty takuut tai heille on tarjottu takuita erittäin tiukoin ehdoin.[[41]](#footnote-41)

# Onko avoimissa lähteissä saatavilla tietoa, että lèse majesté -rikoksesta syytettyjä henkilöitä olisi päästetty takuita vastaan vapaaksi rikosprosessin ajaksi?

USDOS:n ihmisoikeusraportin mukaan vastaajalla on lain mukaan oikeus pyytää takuita lèse majesté -tapauksissa, mutta kansalaisjärjestöjen mukaan poliittisiin ja kansalliseen turvallisuuteen liittyvissä tapauksissa monilta ihmisoikeuksien puolustajilta on evätty takuut.[[42]](#footnote-42) Australian ulkoministeriön (DFAT) raportin mukaan lèse majesté -rikoksesta syytetyillä henkilöillä voi takuiden epäämisen lisäksi olla rajalliset mahdollisuudet saada oikeusapua. Vaikka jotkut asianajajat käsittelevät lèse majesté -tapauksia *pro bono*, päteviä lakimiehiä ei ole riittävästi tapausten lukumäärän vuoksi. Lèse majestésta syytetyt ihmiset vapautetaan harvoin syytteistä, elleivät he pysty osoittamaan, etteivät he ole syyllistyneet tekoihin, joista heitä syytetään.[[43]](#footnote-43) Laintulkinta voi olla kuitenkin hyvin laajaa lèse majesté -tapauksissa[[44]](#footnote-44) ja Thaimaassa korruptiolla voi olla vaikutusta viranomaisten toimintaan.[[45]](#footnote-45) Human Rights Watchin (HRW) mukaan tuomioistuimet myönsivät takuita joillekin henkilöille, mutta rajoittavin ehdoin, kuten asettamalla täydelliseen tai osittaiseen kotiarestiin, vaatimalla käyttämään seurantalaitteita tai kieltämällä puhumasta monarkiasta, osallistumasta mielenosoituksiin tai matkustamasta ulkomaille.[[46]](#footnote-46)

Amnesty International kertoo tammikuussa 2021 päivätyssä artikkelissa elintarvikekauppiaasta ja entisestä virkamiehestä, joka kohtasi 29 syytettä koskien monarkian loukkaamista, lèse majestésta ja tietokonerikoslain säännöksistä. Hänet pidätettiin tammikuussa 2015 ja vapautettiin marraskuussa 2018 takuita vastaan. Tuomioistuin tuomitsi hänet, koska hänen väitettiin jakaneen sosiaaliseen mediaan videoita keskustelusta, jossa esitettiin halventavia kommentteja monarkiasta. Hän myönsi syyllisyyden syytteisiin ja sai tammikuussa 2021 tuomion puolittamisen jälkeen 43,5 vuoden tuomion.[[47]](#footnote-47) Eri uutislähteet mainitsevat kansanedustaja Rukchanok Srinorkin, joka puolestaan tuomittiin kuuden vuoden vankeuteen lèse majesté -lakien nojalla monarkiaa kritisoivien twiittien julkaisemisen vuoksi. Hänet vapautettiin takuita vastaan (14 000 dollaria) valituksen ajaksi sillä ehdolla, että hän ei saa toistaa rikosta.[[48]](#footnote-48) Yhdysvaltain ulkoministeriön (USDOS) vuoden 2022 tapahtumia koskevan raportin mukaan eräs mies tuomittiin Thaimaassa kolmen vuoden vankeuteen satiiristen kalenterien myymisestä. Viranomaiset väittivät niiden häpäisevän monarkiaa. Lisäksi raportissa mainitaan kaksi Chiang Main yliopiston opiskelijaa, jotka tuomittiin vankeuteen taideteoksista, joissa maan lipusta puuttui monarkiaa edustava sininen väri. Myöhemmin tuomioistuin kuitenkin lykkäsi tuomioita ja vastaajat saivat tuomioiden sijaan suorittaa kahden vuoden koeajan.[[49]](#footnote-49)

Useat uutislähteet kertovat Move Forward -puolueen parlamentaarikosta Chonthicha Jangrewista, joka tuomittiin toukokuussa 2024 kahdeksi vuodeksi vankeuteen puheesta, jonka hän piti hallituksen vastaisessa mielenosoituksessa vuonna 2021. Hän kiisti syytteen ja hänet vapautettiin takuita vastaan valituksen käsittelyä odotellessa. Mikäli tuomio pysyy, hän menettää parlamentaarikon asemansa. Uutislähteet kertovat myös toukokuussa tuomitusta aktivistimuusikosta, joka tuomittiin neljäksi vuodeksi vankeuteen kuninkaan muotokuvan polttamisesta. Hän on kiistänyt syytteen ja hänet on vapautettu takuita vastaan valituksen käsittelyn ajaksi.[[50]](#footnote-50) Brittiläisen Reuters -uutistoimiston mukaan thaimaalaisen poliittisen aktivistin kerrotaan kuolleen 14.5.2024 pidätettynä ollessaan osittaisen nälkälakon vuoksi. Hänellä oli edessään seitsemän aktivismiin liittyvää oikeustapausta, mukaan lukien kaksi syytettä lèse majesté -rikoksiin tai monarkian loukkaamiseen liittyen.[[51]](#footnote-51) The Diplomat -lehden mukaan takuut eivät ole harvinaisia Thaimaan oikeusjärjestelmässä, mutta ne on evätty usein poliittisesti arkaluonteisissa lèse majesté -tapauksissa. Viime aikoina useat tutkintavankeudessa olleet aktivistit ovat järjestäneet nälkälakkoja ja tutkintavankeudessa kuolleen aktivistin tapauksella arvellaan olleen vaikutuksia Thaimaan tuomioistuinten äkilliseen myönteisyyteen takuiden myöntämisessä.[[52]](#footnote-52) Reutersin toukokuussa 2024 esittämän arvion mukaan vuodesta 2020 lähtien monarkian loukkaamisesta on ollut syytettynä yli 272, joista 17 oli edelleen tutkintavankeudessa.[[53]](#footnote-53) Thaimaan rikoslain artiklan 95 (2) mukaan lèse majesté -rikoksen vanhentumisaika on 15 vuotta ja oikeudenkäynti voidaan aloittaa milloin tahansa. Poliittisesti aktiivisilla henkilöillä voi olla lèse majesté -tapaus odottamassa poliisin tutkintaa.[[54]](#footnote-54)

# Onko Thaimaassa ylipäänsä ja etenkin lèse majesté -tapauksia koskevan rikosprosessin aikana mahdollista poistua maasta, etenkin mikäli on tunnustanut/todettu syylliseksi ja odottaa tuomion julistamista? Miten Thaimaan viranomaiset valvovat edellä mainituissa tapauksissa henkilön maassa oleskelua tai estävät mahdollisen maasta poistumisen?

Mérieaun artikkelin mukaan moni lèse majestésta syytetty henkilö on paennut maasta ja hakenut poliittista turvapaikkaa muista maista koettuaan, etteivät Thaimaan viranomaiset tarjoa oikeudenmukaista oikeudenkäyntiä tai kykene suojelemaan heitä yksityishenkilöiden taholta tulevalta väkivallalta.[[55]](#footnote-55) Reutersin lokakuun 2016 artikkelissa todettiin Thaimaan hallituksen etsivän 19 ulkomailla oleskelevan lèse majesté -rikoksesta syytetyn henkilön palauttamista Thaimaahan tuomioistuimen käsittelyä varten.[[56]](#footnote-56) *Politics & Society* -lehdessä julkaistun yhdysvaltalaisen professorin Tyrell Haberkornin artikkelin mukaan toukokuun 2014 vallankaappauksen jälkeen monet, jotka olivat arvostelleet kuningasta tai kyseenalaistaneet monarkian aseman politiikassa, pakenivat maasta. Tunnetut tutkijat ja kriitikot, joilla oli taloudellisia ja poliittisia resursseja, pystyivät lähtemään maasta ja hakemaan turvapaikkaa Euroopasta, Kanadasta, Yhdysvalloista tai Australiasta. Monet muut jäivät Thaimaan naapurimaihin pysyäkseen muun muassa lähellä perhettä tai taloudellisten resurssien puutteesta mennä pidemmälle.[[57]](#footnote-57)

Associated Press -uutissivuston tammikuussa 2018 julkaiseman artikkelin mukaan Thaimaasta oli paennut aiempina vuosina tuntematon määrä, mahdollisesti useita kymmeniä, sotilashallinnon vastustajia, joista osa on hakenut epävirallista turvapaikkaa naapurimaista ja muutamille on myönnetty poliittinen turvapaikka länsimaista. Opiskelija-aktivisti Chanoknan Ruamsapia pakeni Thaimaasta saatuaan tietää, että häntä oli syytetty monarkian loukkaamisesta jaettuaan BBC:n artikkelin maan uudesta kuninkaasta. Hänen tapauksessa sotilas oli nostanut syytteen joulukuussa 2016, mutta tapauksen käsittely viivästyi poliisiaseman sisäisten ongelmien vuoksi. Chanoknan pakeni saatuaan kutsun poliisiasemalle.[[58]](#footnote-58) Lähteissä ei ole eritelty millä tavoin ja minkälaisilla asiakirjoilla lèse majestésta syytetyt henkilöt ovat poistuneet maasta. Thaimaassa on kuitenkin yleistä maksaa lahjuksia tai käyttää henkilökohtaisia yhteyksiä esimerkiksi henkilöllisyysasiakirjojen hankkimiseen. Australian ulkoministeriön (DFAT) käyttämien paikallisten ja ulkomaisten tarkkailijoiden mukaan korruptio on yleistä alemman tason viranomaisten ohella myös korkeiden virkamiesten, poliitikkojen ja armeijan keskuudessa.[[59]](#footnote-59)

Suurin osa Thaimaasta poistumisesta tapahtuu ilmateitse, vaikka poistuminen on mahdollista myös meriteitse tai maata pitkin. Thaimaassa on tällä hetkellä kymmenen lentoasemaa, jotka tarjoavat säännöllistä liikennettä. Poistuminen on mahdollista myös Bangkokin ja Songkhlan satamista. Malesian, Myanmarin, Laosin ja Kambodzhan välissä on vähintään 20 kansainvälistä rajanylityspaikkaa.[[60]](#footnote-60) *Politics & Society* -lehdessä julkaistun Haberkornin artikkelin mukaan maanpaossa olevia hallituksen tai monarkian kriitikkoja on myös kadonnut ja murhattu. Murhattujen ja kadonneiden omaiset ovat pyytäneet Thaimaan poliisilta apua, mutta poliisin mukaan heillä ei ole johtolankoja. Maanpaossa olevien kriitikkojen murhista ja katoamisista tiedetään vähän.[[61]](#footnote-61) Australian ulkoministeriön (DFAT) tietojen mukaan pieni määrä thaimaalaisia monarkian vastaisia aktivisteja on palautettu väkisin naapurimaista Thaimaahan, minkä jälkeen he ovat kadonneet tai heidät on tapettu naapurimaissa.[[62]](#footnote-62) DFAT:n arvioiden mukaan Thaimaahan palaavien henkilöiden olosuhteet riippuvat heidän profiilista. DFAT:n maan sisällä toimivilta anonyymeilta lähteiltä saamien tietojen mukaan viranomaiset ovat koonneet listan poliittisista toisinajattelijoista, jotka ovat paenneet maasta, mutta listassa olevat nimet ja lukumäärät ovat epäselviä. Lista on jaettu lentokenttien maahanmuuttohenkilöstölle, mutta ei maarajoja valvoville henkilöille. DFAT ei ole pystynyt varmistamaan edellä mainitun listan olemassaoloa, mutta pitää sen olemassaoloa mahdollisena.[[63]](#footnote-63)

Australian ulkoministeriön (DFAT) raportin mukaan tilanteessa, jossa vastaaja vapautetaan takuita vastaan, hänen on usein allekirjoitettava sitoumus pidättäytyä poliittisesta toiminnasta ja käytettävä elektronista valvontalaitetta. Syytetyt ovat valittaneet näistä valvontarannekkeista, sillä ne ovat tilaa vieviä ja vaativat jatkuvaa latausta, mikä häiritsee päivittäisiä toimintoja.[[64]](#footnote-64) USDOS:n ihmisoikeusraportin mukaan Thaimaassa hallituksella on laajat valtuudet päästä henkilötietoihin ilman oikeudellista valvontaa tai muuta valvontaa. Viranomaiset voivat seurata sosiaalista mediaa ja muuta yksityistä viestintää. Valtion virastot käyttävät erilaisia valvontatekniikoita seuratakseen poliitikkoja, kansalaisjärjestöjä tai muita henkilöitä, joita he pitävät turvallisuusuhkina.[[65]](#footnote-65) Monarkiaa kritisoivan internet-sisällön estäminen on Thaimaassa yleistä, mutta avoimuuden puutteen vuoksi eston laajuus on epäselvä.[[66]](#footnote-66) Perustuslaissa säädetään sisäisestä liikkuvuudesta, ulkomaanmatkoista, maastamuutosta ja kotiuttamisesta, mutta hallitus on pannut täytäntöön joitain poikkeuksia ”valtion turvallisuuden, yleisen järjestyksen, yleisen hyvinvoinnin, kaupunki- ja maasuunnittelun tai nuorten hyvinvoinnin ylläpitämiseksi.”[[67]](#footnote-67) Freedom Housen mukaan Thaimaan kansalaisilla on tavanomaisesti matkustusvapaus ja asuinpaikan valinta, mutta monet thaimaalaiset, joita vastaan on nostettu vuosien 2020–21 demokratiamielenosoituksiin liittyviä politisoituja rikossyytteitä, eivät ole voineet matkustaa ulkomaille.[[68]](#footnote-68) DFAT:n tietojen mukaan lèse majesté -syytettyjä kielletään yleensä poistumasta maasta.[[69]](#footnote-69)

## Lähteet

112Watch 2024. *Current Situation:* *Lese-Majeste Cases are Multiplying*. <https://112watch.org/current-situation/> (käyty 24.05.2024).

Al Jazeera 13.12.2023. *Thai MP sentenced to six years for insulting monarchy.* <https://www.aljazeera.com/news/2023/12/13/thai-lawmaker-gets-six-years-in-jail-for-insulting-monarchy> (käyty 26.05.2024).

Amnesty International 19.1.2021. *Thailand: 87-year prison sentence handed in harshest lése majesté conviction*. <https://www.amnesty.org/en/latest/press-release/2021/01/thailand-87-prison-sentence-lese-majeste/> (käyty 24.05.2024).

Associated Press/ Kaweewit Kaewjinda 29.1.2018. *Thai student activist flees to avoid lese majeste charge*. <https://apnews.com/general-news-international-news-ac8501485e534498b2160cedcfde7773> (käyty 26.05.2024).

Australia DFAT (Department of Foreign Affairs and Trade) 18.12.2023. *DFAT Country Information Report Thailand.* <https://www.dfat.gov.au/sites/default/files/country-information-report-thailand.pdf> (käyty 26.05.2024).

Bangkok Post/ Vitit Muntarbhorn 24.2.2021. *Thailand’s bail system – is it made for the rich?* <https://www.bangkokpost.com/opinion/opinion/2073607/thailands-bail-system-is-it-made-for-the-rich-> (käyty 25.05.2024).

BBC/ Jonathan Head

18.1.2024. *Thailand: Man jailed for 50 years for defaming monarchy.* <https://www.bbc.com/news/world-asia-68020494> (käyty 24.05.2024).

13.12.2023. *Thai MP convicted for posts insulting the monarchy*. <https://www.bbc.com/news/world-asia-67690725> (käyty 25.05.2024).

26.9.2023. T*hailand: Leading activist Arnon Nampa jailed over calls for royal reform*. <https://www.bbc.com/news/world-asia-66920855> (25.05.2024).

BBC 6.10.2017. Lese-majeste explained: How Thailand forbids insult of its royalty. <https://www.bbc.com/news/world-asia-29628191> (käyty 25.05.2024).

Court of Justice of Thailand (COJ) 2018. *The Court of Justice System.* <https://www.coj.go.th/th/content/page/index/id/91994> (käyty 26.05.2024).

Global Affairs Canada. 25.5.2023. *Overview of the Criminal law system in Thailand.* <https://travel.gc.ca/travelling/advisories/overview-of-the-criminal-law-system-in-thailand> (käyty 24.05.2024).

Chachavalpongpun, Pavin

2020.Royally silenced: As students campaign against lèse-majesté laws, the Thai exile and royal critic with a Facebook group of two million followers considers their fate. *Index of Censorship*, 49 (4), s. 23-25. Saatavilla: <https://journals.sagepub.com/doi/10.1177/0306422020981252> (käyty 25.05.2024).

2023. An Unreconciled Gap. Thailand’s Human Rights Foreign Policy versus Its Lese-majeste Crisis. *Journal of Indo-Pacific Affairs*, Jan-Feb 2024 s. 31-45. Saatavilla: <https://www.airuniversity.af.edu/JIPA/Display/Article/3606727/an-unreconciled-gap-thailands-human-rights-foreign-policy-versus-its-lse-majest/> (käyty 25.05.2024).

Freedom House 2023. *Freedom on the Net 2023: Thailand*. <https://freedomhouse.org/country/thailand/freedom-net/2023> (käyty 25.05.2024).

Haberkorn, Tyrell 2021. Under and beyond the Law: Monarchy, Violence, and History in Thailand. *Politics & Society*, 49(3), 311-336. Saatavilla: <https://journals.sagepub.com/doi/abs/10.1177/00323292211033073?journalCode=pasa> (vaatii kirjautumisen)(käyty 25.05.2024).

HRW (Human Rights Watch) 2023. *Thailand. Events 2023*. <https://www.hrw.org/world-report/2024/country-chapters/thailand> (käyty 25.05.2024).

iLaw 2024. *Statistics concerning section 112 cases. Between July 2020 to 31 March 2024.* <https://www.ilaw.or.th/en/cases-against-freedom-of-expression> (käyty 25.05.024).

Mérieau, Eugene 2019. Thailand’s lese-majeste law: on blasphemy in a buddhist kingdom. *Buddhism, Law & Society*, vol. 4 s. 53-92. Saatavilla: <https://www.researchgate.net/publication/334480041_On_Blasphemy_in_a_Buddhist_Kingdom_Thailands_Lese_Majeste_Law> (käyty 20.05.2024).

OHCHR (Office of the High Commissioner for Human Rights) 21.2.2023. *Status of Ratification: International Covenent on Civil and Political Rights*. <https://indicators.ohchr.org/> (käyty 28.05.2024)

Reuters/ Panarat Thepgumpanat & Chayut Setboonsarng 27.5.2024. *Thai courts hand jail terms to lawmaker and musician for royal insults.* <https://www.reuters.com/world/asia-pacific/thai-lawmaker-sentenced-2-years-prison-insulting-monarchy-lawyer-says-2024-05-27/> (käyty 25.05.2024).

Reuters 15.5.2024. *Thai activist charged with royal insult dies in pre-trial detention.* <https://www.reuters.com/world/asia-pacific/thai-activist-charged-with-royal-insult-dies-pre-trail-detention-2024-05-14/> (käyty 25.5.2024).

Reuters 25.10.2016. *Thai junta seeks extradition of royal insult suspects.* <https://www.reuters.com/article/idUSKCN12P1D2/> (käyty 25.05.2024).

Siam Legal 2024. *Bail and Bail bonds in Thailand*. <https://www.siam-legal.com/litigation/bail-and-bail-bonds-in-thailand.php> (käyty 25.05.2024).

Streckfuss David 2020. Lese-majeste within Thailand’s regime of intimidation. Teoksessa Toimittanut Pavin Chachavalpongpun. *Routledge Handbook of Contemporary Thailand. s. 134-144.* Taylor &; Francis Group. ProQuest Ebook Central. Saatavilla: <https://www.taylorfrancis.com/chapters/edit/10.4324/9781315151328-10/l%C3%A8se-majest%C3%A9-within-thailand-regime-intimidation-david-streckfuss> (vaatii kirjautumisen) (käyty 25.05.2024).

Thailand: Criminal Code 1956. Epävirallinen käännös. Saatavilla: <https://www.samuiforsale.com/law-texts/thailand-penal-code.html> (käyty 26.05.2024).

Thai Lawyers for Human Rights (TLHR) 22.2.2024. *What is the People’s Amnesty Bill? And Why Does Thailand Need it?* <https://tlhr2014.com/en/archives/64998> (käyty 25.05.2024).

Thai Lawyers for Human Rights (TLHR)17.1.2024. *December 2023: a total of 1,938 people have been politically prosecuted in 1,264 cases*. <https://tlhr2014.com/en/archives/63246> (käyty 25.05.2024).

Thai Lawyers for Human Rights (TLHR). 18.1.2021. *Attorneys Indicts ‘Anonymous’ on 8 Counts of Computer Crimes* (“อัยการสั่งฟ้องคดี “นิรนาม” ข้อหาพ.ร.บ.คอมพิวเตอร์ฯ ทั้งหมด 8 ข้อความ”). <https://tlhr2014.com/archives/25252>. (käyty 25.05.2024).

The Diplomat/ Sebastian Strangio 28.5.2024. *Two More Thai Activists Sentenced to Prison on Lese-Majeste Charges*. <https://thediplomat.com/2024/05/two-more-thai-activists-sentenced-to-prison-on-lese-majeste-charges/> (käyty 25.05.2024).

Time 27.5.2024. *Thai Rising Star Activist-Turned-Lawmaker Sentenced to Two years in Prison Over Protest*. <https://time.com/6982473/chonthicha-lookkate-jangrew-move-forward-lese-majeste-conviction-sentence/> (käyty 25.05.2024).

USDOS (United States Department of State) 2023. *Country Reports on Human Rights Practices: Thailand.* <https://www.state.gov/reports/2023-country-reports-on-human-rights-practices/thailand/> (käyty 25.05.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Amnesty International 19.1.2021 & OHCHR 21.2.2023. [↑](#footnote-ref-1)
2. USDOS 2023 s. 14. [↑](#footnote-ref-2)
3. Thailand: Criminal Code 1956. Englanninkielinen lakikäännös rikoslain artiklasta 112: *“Whoever, defames, insults or threatens the King, the Queen, the Heir-apparent or the Regent, shall be punished with imprisonment of three to fifteen years” Saatavilla:* [*https://www.samuiforsale.com/*](https://www.samuiforsale.com/) *(sivustolla Thaimaan lakien kokoelma ml. rikoslaki ja sivusto tarjoaa yleisiä thaimaalaisia oikeudellisia tietoja)* [↑](#footnote-ref-3)
4. Chachavalpongpun 2020. [↑](#footnote-ref-4)
5. Streckfuss 2020 s. 134. [↑](#footnote-ref-5)
6. BBC 6.10.2017. [↑](#footnote-ref-6)
7. Chachavalpongpun 2023. [↑](#footnote-ref-7)
8. BBC 6.10.2017. [↑](#footnote-ref-8)
9. Freedom House 2023. [↑](#footnote-ref-9)
10. Streckfuss 2020 s. 134. [↑](#footnote-ref-10)
11. Mérieau 2019 s. 77. [↑](#footnote-ref-11)
12. Court of Justice of Thailand 2018. [↑](#footnote-ref-12)
13. Streckfuss 2020 s. 137, 139. [↑](#footnote-ref-13)
14. Global Affairs Canada 25.5.2023. [↑](#footnote-ref-14)
15. USDOS 2023 s. 7. [↑](#footnote-ref-15)
16. Mérieau 2019, s. 78. [↑](#footnote-ref-16)
17. Global Affairs Canada 25.5.2023. [↑](#footnote-ref-17)
18. USDOS 2023 s. 9. [↑](#footnote-ref-18)
19. BBC 13.12.2023. [↑](#footnote-ref-19)
20. Mérieau 2019, s. 80. [↑](#footnote-ref-20)
21. Mérieau 2019, s. 81. [↑](#footnote-ref-21)
22. Mérieau 2019, s. 86. [↑](#footnote-ref-22)
23. USDOS 2023 s. 31 & Australia: DFAT 2023 s. 10. [↑](#footnote-ref-23)
24. Australia: DFAT 2023, s. 34, 36. [↑](#footnote-ref-24)
25. Chachavalpongpun 2020. [↑](#footnote-ref-25)
26. Merieau 2019, s. 69. *Termi uudelleen sakralisaatio (eng. re-sacralization) viittaa tässä pyhään hallintoon ja monarkian koskemattomuuteen.* [↑](#footnote-ref-26)
27. Streckfuss 2020, s. 139. [↑](#footnote-ref-27)
28. Chachavalpongpun 2023. [↑](#footnote-ref-28)
29. Streckfuss 2020, s. 134. [↑](#footnote-ref-29)
30. TLHR 22.2.2024. [↑](#footnote-ref-30)
31. 112watch 2024. [↑](#footnote-ref-31)
32. iLaw 2024. [↑](#footnote-ref-32)
33. USDOS 2023 s. 7. [↑](#footnote-ref-33)
34. Global Affairs Canada 25.5.2023. [↑](#footnote-ref-34)
35. Siam Legal 2024. [↑](#footnote-ref-35)
36. Global Affairs Canada 25.5.2023. [↑](#footnote-ref-36)
37. Siam Legal 2024. [↑](#footnote-ref-37)
38. Bangkok Post 24.2.2021. [↑](#footnote-ref-38)
39. Global Affairs Canada 25.5.2023. [↑](#footnote-ref-39)
40. Siam Legal 2024. [↑](#footnote-ref-40)
41. TLHR 17.1.2024. [↑](#footnote-ref-41)
42. USDOS 2023 s. 7. [↑](#footnote-ref-42)
43. Australia: DFAT 2023 s.16. [↑](#footnote-ref-43)
44. Mérieau 2019 s. 86. [↑](#footnote-ref-44)
45. Australia: DFAT 2023, s. 36 & USDOS 2023. [↑](#footnote-ref-45)
46. HRW 2023. [↑](#footnote-ref-46)
47. Amnesty International 19.1.2021. [↑](#footnote-ref-47)
48. BBC 13.12.2023 & Al Jazeera 13.12.2023. [↑](#footnote-ref-48)
49. USDOS 2023 s. 15. [↑](#footnote-ref-49)
50. The Diplomat 28.5.2024 & Reuters 27.5.2024 & Time 27.5.2024. [↑](#footnote-ref-50)
51. Reuters 15.5.2024. [↑](#footnote-ref-51)
52. The Diplomat 28.5.2024. [↑](#footnote-ref-52)
53. Reuters 15.5.2024. [↑](#footnote-ref-53)
54. Mérieau 2019, s. 78. [↑](#footnote-ref-54)
55. Mérieau 2019 s. 85 [↑](#footnote-ref-55)
56. Reuters 25.10.2016. [↑](#footnote-ref-56)
57. Haberkorn 2021. [↑](#footnote-ref-57)
58. Associated Press 29.1.2018. [↑](#footnote-ref-58)
59. Australia: DFAT 2023 s. 10. [↑](#footnote-ref-59)
60. Australia: DFAT 2023 s. 37. [↑](#footnote-ref-60)
61. Haberkorn 2021. [↑](#footnote-ref-61)
62. Australia: DFAT 2023 s.16. [↑](#footnote-ref-62)
63. Australia: DFAT 2023, s. 38. [↑](#footnote-ref-63)
64. Australia: DFAT 2023 s. 16. [↑](#footnote-ref-64)
65. USDOS 2023 s. 11. [↑](#footnote-ref-65)
66. Freedom House 2023. [↑](#footnote-ref-66)
67. USDOS 2023 s.21. [↑](#footnote-ref-67)
68. Freedom House 2023. [↑](#footnote-ref-68)
69. Australia: DFAT 2023 s. 16. [↑](#footnote-ref-69)